פדרו פרידברג

[ממוזער|תצוגה של אל-סינקו דה מאיו דה-1862, "Uriarte Talavera Contemporánea" בתערוכה ב[מוזיאון פרנץ מאייר, מקסיקו סיטי]]
**פדרו פרידברג** (בספרדית: **Pedro Friedeberg**; 11 בינואר 1936 – 5 במרץ 2026) היה אמן ומעצב יהודי-מקסיקני. נודע בזכות עבודתו הסוריאליסטית שהייתה מאופיינת בקווים וצבעים עתיקים וסמלים דתיים. בין יצירותיו הידועות ביותר, הפסל "יד-הכיסא" (Hand-Chair), שהוא מעין פסל/כיסא שנוצר כך שהיושבים עליו למעשה יושבים על כף יד גדולה, בעזרת האצבעות, כאשר נשענים על הזרוע.

## ביוגרפיה
[ממוזער|כיסא ידני, פסל מונומנטלי מאת פדרו פרידברג הממוקם במרכז אלמדה ב[מקסיקו סיטי]]
פרידברג נולד בפירנצה, איטליה, למהגרים גרמנים-יהודים. הוריו נמלטו מגזירות הנאצים בגרמניה לאיטליה, ומשם נמלטו למקסיקו בתחילת מלחמת העולם השנייה. הוא הגיע למקסיקו בגיל שלוש. רוב קרובי משפחתו שנותרו באירופה לא שרדו את השואה. ילדותו בצל השואה באירופה ובדיעבד בצל רצח המשפחה המורחבת הייתה מתוחה. כבן למשפחה בורגנית הוא למד לנגן בכינור ולדבר בכמה שפות. הוא גדל כאתאיסט. הוא טען כי הוא מאמין בשבע דתות, אחת לכל יום בשבוע.

כבר כילד הביע עניין רב באמנות. בזיכרונותיו סיפר שכבר בגיל שנתיים אהב לשבת מול כנסיית סנטה מריה נובלה בפירנצה, וניסה לצייר אותה. בצעירותו נשבה בקסם אדריכלות הרנסאנס של כנסיות ובקסם המגדל הנטוי של פיזה. מאוחר יותר העריץ את הפרספקטיבות בציוריו של מ. ק. אשר.

עם סיום לימודיו, ובזכות שליטתו בשפות, כולל באנגלית, החל ללמוד בבוסטון ולאחר מכן, בשנת 1957, החל ללמוד אדריכלות באוניברסיטת איברו אמריקנה שבמקסיקו סיטי, בלחץ הוריו. במהלך לימודיו התרשם מאוד מהאמן אנטוני גאודי, ומאמנים נוספים בסגנונו. החל לתכנן עבודות בלתי אפשריות כגון בתים עם גגות ארטישוק וגורדי שחקים מצופים באגסים, אשר זיכו אותו בציוני נכשל. בשנה השלישית ללימודיו פרש מהלימודים.

עם זאת, בתקופת לימודיו באוניברסיטת איברו אמריקנה פגש לראשונה את האמן מתיאס גואריץ, שהעריך מאוד את עבודתו, ועודדו להמשיך עם האמנות שלו ולהתעלם מדרישות הוריו לגבי הלימודים.

דרך משפחה וחברים הוא פגש אמנים סוריאליסטיים, כגון רמדיוס וארו ואחרים, שהמליצו על עבודותיו, וזכה להכרה ולהערכה. עוד בתחילת לימודיו, כבר בגיל 19, הציג לראשונה בתערוכה. בשנת 1961 התחבר לקבוצת אמנים שהתבססה על עקרונות הדאדא: יצירת אנטי-אמנות לשם אמנות, ודחיית הציור המקדם אג'נדות פוליטיות וחברתיות.

המוניטין האקסצנטרי של פרידברג נמשך במהלך חייו.

פרידברג נפטר ב-5 במרץ 2026. היה נשוי ארבע פעמים ואב לילדים. התגורר במקסיקו סיטי.

## קריירה
יצירתו של פרידברג הייתה ענפה ופוריה. יצר ציורי קיר למוסדות במקסיקו ובחו"ל, אייר ספרים, עטיפות ספרים, יצר רהיטים והגדיר עיצובים. את דרכו הוא החל בעיצוב רהיטים בשנות ה-60: הוא עיצב כיסאות, שולחנות, ספות ועוד.

זכה בפרסים שונים, הציג בתערוכות יחיד ובתערוכות קבוצתיות רבות. את עבודותיו ניתן למצוא באוספים הקבועים של Museo de Arte Moderno, במוזיאונים אחרים במקסיקו סיטי, במוזיאון לאמנות עכשווית בטולוקה, במוזיאון לאמנות עכשווית בקוליאקן, במוזיאון לאמנות עכשווית ב-Pátzcuaro, במוזיאון לאמנות מודרנית בניו יורק, במוזיאון לאמנות עכשווית בשיקגו, במוזיאון לאמנות מודרנית בניו-אורלינס, בספריית הקונגרס בוושינגטון, במוזיאון רוז לאמנות שבאוניברסיטת ברנדייס בבוסטון, בספרייה הלאומית למחקר באוטווה, במוזיאון הלובר בפריז, במוזיאון ישראל בירושלים, במוזיאון הלאומי לאמנות מודרנית בבגדאד, במוזיאון פונסה לאמנות בפוארטו ריקו, בסמית'סוניאן בוושינגטון די. סי. ועוד.

## קישורים חיצוניים

* הסיפור מאחורי כורסת "יד הכיסא", מגזין העיצוב Innovative Design, 21 באפריל 2017 
* ריאיון עם פדרו פרידברדג, מגזין העיצוב DesighnBoom, 17 ביולי 2014 
* פאינה אלף, פדרו פרידברג מגלף מיתולוגיות, 22 במאי 2017 

קטגוריה:יהודים גרמנים
קטגוריה:יהודים איטלקים
קטגוריה:ציירים יהודים
קטגוריה:יהודים מקסיקנים
קטגוריה:אמנים מקסיקנים
קטגוריה:ילידי 1936
קטגוריה:מקסיקנים שנפטרו ב-2026